Zdeno Cíger

Zdeno Cíger (* 19. október 1969, Martin) je bývalý československý a slovenský hokejový reprezentant a hokejový tréner. V roku 2011 založil hokejovú akadémiu pre deti zo sociálne slabších rodín. Hrával na pozícií útočníka, je členom Siene slávy Slovana Bratislava a Siene slávy slovenského hokeja.

Klubový hokej

Začiatky 
S hokejom začínal v Martine, kde sa prepracoval od juniorov až k seniorskému mužstvu ZŤS Martin, ktorý vtedy hral v I. Slovenskej národnej hokejovej lige. Od ročníka 1987/88 bol hráčom Dukly Trenčín, ktorá pôsobila v česko-slovenskej lige. Po ďalšom roku bol vyhlásený za najlepšieho nováčika sezóny.

NHL 
Draftovalo ho New Jersey Devils v 3. kole z 54. miesta v roku 1988. V sezóne 1990/91 odohral za tento klub 45 zápasov a dosiahol 25 bodov. V nasledujúcej hral v jednej formácii s Petrom Šťastným, v jej priebehu si však zlomil ruku a väčšiu časť ročníka vynechal. Počas ďalšieho ročníka bol vymenený do Edmontonu Oilers za Bernieho Nichollsa a Kevina Todda. V sezóne 1995/96 strelil 31 gólov, zaznamenal 39 asistencií a vtedajší manažér klubu Glenn Sather mu ponúkol niekoľkoročnú lukratívnu zmluvu, Cíger však návrh odmietol, vrátil sa na Slovensko, čo sa stretlo so všeobecným prekvapením.

1996/97 – 2000/01 
Podpísal kontrakt so Slovanom Bratislava, kde bol Kladivo päť rokov jeho prirodzeným lídrom, hral v útoku s Ľubomírom Kolníkom a Richardom Kapušom. V sezónach 1997/98 a 1999/00 získal majstrovský titul.

New York Rangers a Tampa Bay 
Pre návrat do NHL sa rozhodol pred sezónou 2001/02, najprv pôsobil v New York Rangers, počas roka bol vymenený do Tampy Bay. Kvôli zdravotným problémom však prerušil hokejovú kariéru.

Návrat Zdena Cígera do extraligy 
V polovici sezóny 2002/03 naznačil možnosť návratu. Kontaktovali ho Slovan Bratislava, Dukla Trenčín a MHC Martin. Napokon podpísal zmluvu so Slovanom, mužstvu výraznou mierou pomohol k titulu slovenského majstra. V play-off nasledujúceho ročníka po zápase s HKm Zvolen sotil do hlavného rozhodcu Jakubca a následne od disciplinárnej komisie dostal dištanc na šesť stretnutí. Zvolenčanom sa trest videl veľmi mierny, po nasledujúcom zápase ich hráč Martin Mráz na popud spoluhráčov surovo atakoval hlavného rozhodcu Lauffa. Cíger priznal svoj podiel viny na nervóznej atmosfére a opäť prerušil hokejovú kariéru.

V sezóne 2004/05 došlo v NHL k lockoutu a Dukla Trenčín, za ktorú hrali Demitra, Marián Hossa a Gáborík, bola považovaná za výrazného favorita na titul. Krátko pred začiatkom vyraďovacej časti sa Cíger vrátil do mužstva. Jeho spolupráca s Miroslavom Šatanom mala významný podiel na zisku titulu (Slovan vyradil Duklu v semifinále a HKM Zvolen vo finále). Po tomto úspechu sa vyjadril, že si chce od hokeja oddýchnuť.

Za Slovan opäť nastúpil v závere sezóny 2005/06 a napriek dlhodobej absencii tréningov patril medzi najlepších v extralige, Slovan však vypadol v prvom kole play-off s HC Košice. Od augusta 2006 sa venuje trénerskej činnosti.

Sieň slávy 
7. januára 2007 bol pred zápasom s HC Košice slávnostne uvedený do Siene slávy Slovana Bratislava. Pri tejto príležitosti uviedol, že svoju hráčsku kariéru stále oficiálne neukončil. V auguste 2014 ho uviedli do Siene slávy slovenského hokeja.

Tituly 
 1997/98 – HC Slovan Bratislava
 1999/00 – HC Slovan Bratislava
 2002/03 – HC Slovan Bratislava
 2004/05 – HC Slovan Bratislava

Klubová štatistika

Reprezentácia 

Reprezentoval v juniorských výberoch Česko-Slovenska, jeho prvým seniorským šampionátom boli MS 1989 v Štokholme, ako 19-ročný bol členom najproduktívnejšieho útoku s Vladimírom Růžičkom a Vladimírom Svitekom, mužstvu dopomohol k bronzovej medaile. O rok neskôr vo švajčiarskom Berne na MS 1990 dosiahol rovnaký úspech, keď o striebre Švédska rozhodlo len skóre. Celkovo reprezentoval Česko-Slovensko 43x, (v rokoch 1989 – 1991), strelil 13 gólov. Patril k významným členom novotvoriacej sa slovenskej reprezentácie, na MS B 1995 v Bratislave strelil v 7 zápasoch 7 gólov, mužstvo sa prebojovalo do elitnej skupiny svetového šampionátu. Zúčastnil sa aj MS 1996, 1997, 1999, 2001 a 2003. Na svojom poslednom svetovom šampionáte získal tretí bronz, hoci sa zranil už v prvom zápase. Zúčastnil sa aj Svetovom pohári 1996 a ZOH 1998. Spolu za Slovensko odohral 106 zápasov, zaznamenal 34 gólov.

Reprezentačná štatistika

Trénerska činnosť 
24. augusta 2006 sa stal asistentom reprezentačného trénera Júliusa Šuplera. 

11. decembra v tom istom roku bol vymenovaný za hlavného trénera Slovana Bratislava a s týmto klubom získal vo svojej prvej sezóne v pozícii trénera titul. Bol prvým extraligovým trénerom, ktorý zaviedol jednofázové tréningy, podľa neho hráči potrebujú väčší priestor na oddych a individuálnu prípravu.

Ako asistent Júliusa Šuplera pôsobil aj na svetovom šampionáte 2007 v Rusku (spolu s Miroslavom Miklošovičom). Kvôli klubovým povinnostiam v Slovane ho pred sezónou 2007/08 nahradil na mieste asistenta reprezentácie Peter Oremus. 

V sezóne 2007/08 sa stretol Slovan vo finále s HC Košice a viedol už 3:0 na zápasy. Košice však dokázali stav série vyrovnať, Cíger po šiestom zápase slovne napadol rozhodcov v priamom prenose STV. Rozhodujúci siedmy zápas v Bratislave však Slovan vyhral 3:2, Cíger sa tak stal prvým trénerom v extralige, ktorý dokázal obhájiť majstrovský titul. Po tomto úspechu sa dohohol s vedením na predĺžení zmluvy o ďalší rok. 

26. októbra 2008 po neúspešných výsledkoch rezignoval z postu hlavného trénera. Funkciu dočasne prevzal jeho asistent Róbert Pukalovič.

Reprezentácia 
Dňa 18. augusta 2015 ho Výkonný výbor SZĽH zvolil za trénera Slovenskej reprezentácie s nástupom do funkcie od 1. septembra 2015. Reprezentáciu viedol na dvoch majstrovstvách sveta. Odstúpil po MS 2017, kde Slovensko skončilo až na 14. mieste, pričom tieto majstrovstvá boli podľa jeho tvrdenia sabotované vedením hokejového zväzu.

Úspechy 
 majster slovenskej extraligy v rokoch 1998, 2000, 2003 a 2005 ako hráč 2007, 2008 ako tréner
 bronzová medaila z majstrovstiev sveta v rokoch 1989, 1990 a 2003
 víťaz ankety Zlatý puk pre najlepšieho slovenského hokejistu 1997
 najlepší slovenský útočník 1998, 1999
 najlepší slovenským trener roku 2009
 člen All-stars tímu slovenskej extraligy v sezónach 1997/98, 1998/99, 1999/2000, 2000/01, 2002/03
 najužitočnejší hráč slovenskej extraligy 2003/04
 nováčik roka československej ligy 1988/89

Zatknutie 
31. mája 2006 ho predviedli v putách na trenčiansku policajnú stanicu kvôli údajnému fyzickému napadnutiu sudcu, čo však Cíger poprel a uviedol, že mu len spolu s ďalšími dvoma mužmi pomáhal vstať zo zeme, kam spadol (predtým všetci spolu hrali tenis a neskôr pili alkoholické nápoje).

Referencie

Iné projekty

Externé odkazy 
 
 Zdeno Cíger na nhl.com
 Zdeno Cíger na hockeyslovakia.sk
 Zdeno Cíger na quanthockey.com

Česko-slovenskí hokejisti
Slovenskí hokejisti
Slovenskí olympionici
Slovenskí hokejoví tréneri
Hráči New Jersey Devils
Hráči Edmonton Oilers
Hráči New York Rangers
Hráči Tampa Bay Lightning
Hráči Dukly Trenčín
Hráči HC Slovan Bratislava
Osobnosti z Martina
Slovenskí hokejisti draftovaní NHL
Hokejisti draftovaní klubom New Jersey Devils
Účastníci MS v hokeji 1989
Účastníci MS v hokeji 1990
Účastníci MS v hokeji 1995
Účastníci MS v hokeji 1996
Účastníci MS v hokeji 1997
Účastníci MS v hokeji 1998
Účastníci MS v hokeji 1999
Účastníci MS v hokeji 2001
Účastníci MS v hokeji 2003
Slovenskí hokejoví útočníci
Hráči MHC Martin
Členovia Siene slávy slovenského hokeja